טור מנוקד אורח חיים קפב
וְאַחַר כָּךְ מְבִיאִים לוֹ כּוֹס שֶׁל יַיִן לְבָרֵךְ עָלָיו בִּרְכַּת הַמָּזוֹן, אֲבָל לֹא שְׁאַר מַשְּׁקִין אֲפִלּוּ אִם קָבַע עָלַיְהוּ.
דְּבִרְכַּת הַמָּזוֹן טְעוּנָה כּוֹס אֲפִלּוּ בְּיָחִיד, מִדְּלֹא קָאָמַר בְּשׁוּם מָקוֹם "בִּרְכַּת זִמּוּן" טְעוּנָה כּוֹס, אֶלָּא "בִּרְכַּת הַמָּזוֹן" קָאָמַר, מַשְׁמָע כָּל בִּרְכַּת הַמָּזוֹן אֲפִלּוּ בְּיָחִיד.

וְכֵיוָן שֶׁטָּעוּן כּוֹס, צָרִיךְ לְחַזֵּר אַחֲרָיו, וְלֹא יֹאכַל אֶלָּא אִם כֵּן יִהְיֶה לוֹ כּוֹס לְבָרֵךְ עָלָיו בִּרְכַּת הַמָּזוֹן, אִם הוּא מְצַפֶּה וְאֶפְשָׁר שֶׁיִּהְיֶה לוֹ, אֲפִלּוּ אִם צָרִיךְ לַעֲבֹר זְמַן אֲכִילָה אַחַת,
כִּדְחָזִינַן בְּאָמֵימָר שֶׁלָּן בְּתַעֲנִית בְּמוֹצָאֵי שַׁבָּת, מִפְּנֵי שֶׁלֹּא הָיָה לוֹ כּוֹס לְהַבְדִּיל עָלָיו, דְּכֵיוָן שֶׁבִּרְכַּת הַמָּזוֹן טְעוּנָה כּוֹס אֵין חִלּוּק בֵּינוֹ לְהַבְדָּלָה.

וְאִם אֵין יַיִן מָצוּי בְּאוֹתוֹ מָקוֹם, יָכוֹל לְבָרֵךְ עַל שֵׁכָר וּשְׁאָר מַשְּׁקִין.

וְצָרִיךְ שֶׁלֹּא יְהֵא פָּגוּם, כִּדְאַמְרִינָן בְּפֶרֶק עַרְבֵי פְּסָחִים - 'שְׁמַע מִינַהּ טְעָמוֹ פְּגָמוֹ. רַבִּי יַעֲקֹב בַּר אִידִי קָפִּיד אַכָּסָא פְּגִימָא. רַב אִידִי בַּר שִׁישָׁא קָפִּיד אַחַצְבָּא פְּגִימָא'.
וְדַוְקָא שֶׁשָּׁתָה מִמֶּנּוּ, אֲבָל אִם שָׁפַךְ מִמֶּנּוּ לִכְלִי אַחֵר לֹא חָשִׁיב פָּגוּם.

וּפֵרֵשׁ רַשְׁבַּ"ם - דַּוְקָא לְכַתְּחִלָּה קָפִּיד, אֲבָל מִי שֶׁאֵין לוֹ אֶלָּא כּוֹס פָּגוּם, יָכוֹל לְקַדֵּשׁ עָלָיו.
וְרַבֵּנוּ יוֹאֵל כָּתַב - דְּאַפִילוּ בְּדִיעֲבַד שֶׁאֵין לוֹ אַחֵר אֵין לְבָרֵךְ עָלָיו.
וְהָרַב רַבֵּנוּ מֵאִיר מֵרוֹטֶנְבּוּרְג הָיָה נוֹהֵג לְבָרֵךְ עָלָיו בִּשְׁעַת הַדְּחָק.

וְכָתַב עוֹד - שֶׁאִם הֶחֱזִירוּ מִיַּיִן שֶׁל כּוֹס פָּגוּם לְתוֹךְ הַקַּנְקַן, שֶׁאֵין לָחוּשׁ כְּלָל מִלְּבָרֵךְ עַל הַיַּיִן שֶׁבַּקַּנְקַן, מִשּׁוּם דְּקַמָּא קַמָּא בָּטִיל.
וְיֵשׁ נוֹהֲגִין לְהוֹסִיף עַל כּוֹס פָּגוּם מְעַט יַיִן לְתַקְּנוֹ בְּכָךְ, וְכֵן יֵשׁ בִּירוּשַׁלְמִי.
וְיֵשׁ אוֹמְרִים דְּאַפִילוּ עַל יְדֵי מַיִם שֶׁמּוֹסִיפִין בּוֹ מִתְקָן.
וְיֵשׁ שֶׁנּוֹתְנִין בּוֹ מְעַט פֵּרוּרִין שֶׁל פַּת וְאוֹמְרִים שֶׁמִּתַּקֵּן בְּכָךְ, וּמִנְהָג שֶׁל שׁוֹטִים הוּא, וְאֵין לוֹ סֶמֶךְ וְלֹא רְאָיָה.